**Sølvverksarkivet kommer hjem**

*Nils Johan Stoa
statsarkivar, Statsarkivet i Kongsberg*

Etter at Kongsberg sølvverk ble nedlagt i 1958, ble det aller meste av arkivene overført til Riksarkivet i Oslo. Da statsarkivet ble etablert på Kongsberg i 1994, tok vi initiativ til å få overført sølvverksarkivet hit. Dette lot seg ikke gjennomføre den gang, men nå har medarbeiderne på Kongsberg reist spørsmålet på nytt, og denne gang med positivt resultat.

Det betyr mye å få dette materialet til Kongsberg. Det er et spesielt arkiv, knyttet til den unike virksomheten som fant sted i forbindelse med sølvverksdriften. Arkivet er ikke bare innfallsporten til sølvverkshistorien og landets viktigste bergverksdrift gjennom mer enn tre hundre år. Det er også en hovedkilde til fortellingen om Kongsbergsamfunnet og menneskene som har levd og virket her. Sølvverksarkivet er mangfoldig; det er teknologihistorie, økonomisk historie, administrasjonshistorie, befolknings- og sosialhistorie, kulturhistorie, lokalhistorie.

I en kort kronikk lar det seg ikke gjøre å beskrive detaljert hva sølvverksarkivet inneholder. Vi får nøye oss med å fastslå at det er et historisk overflødighetshorn som nå finner veien tilbake til sitt opphavssted. Et nærmere inntrykk kan man imidlertid få ved å søke opp den digitale katalogen for Kongsberg sølvverksarkiv på nettstedet arkivportalen.no.

Sølvverksarkivet er stort – rundt 300 hyllemeter. I tillegg følger mye annet med på flyttelasset, materiale som ble overført til Oslo sammen med sølvverksarkivet. Overbergamtet var domstol og landets øverste forvaltningsorgan for den norske bergverksnæringen, og både personal- og arkivmessig var dette sammenvevd med Sølvverkets lokale ledelse. Dette arkivet kommer også hit, og det samme gjelder arkivet fra Kongsberg jernverk i tidsrommet 1805-1838. Og ikke minst Den kongelige mynts arkiv for tidsrommet 1665-1815. De nyeste arkivene fra Mynta, fra tidlig 1800-tall og fram til 2001, befinner seg allerede i statsarkivet og dermed blir denne samlingen komplett. Alt i alt vil overføringen fra Oslo omfatte 340 hyllemeter arkivmateriale.

Etter overføringen gjenstår et betydelig arbeid før alle arkivene er tilfredsstillende ordnet og fullt ut tilgjengelig for bruk, og mens dette pågår vil deler av materialet være sperret for publikum. Men dette vil være et tidsbegrenset problem.

Det finnes også informasjon om Kongsberg sølvverk i en rekke andre arkiver, dokumenter som på flere områder kan supplere det som nå kommer til Kongsberg. Det viktigste er rentekammerarkivene i Riksarkivet, som blant annet inneholder korrespondanse og de svært innholdsrike regnskapene med bilag som ble sendt til revisjon i København. Dette blir værende i Oslo, men selve sølvverksarkivet er uten sammenligning kilden som på flest områder åpner døren til bergverkshistorien vår – både den lokale og den nasjonale.

Gratulerer Kongsberg!